Perhe on paras **** | Teevee | Iltalehti.fi
Maanantai 30.6.2008 klo 01.48
Canal+ Comedy klo 21.00 RON HOWARD (1989)
Lowell Ganz-Babaloo Mandel on kirjoittajakaksikko, jonka töistä Suomessa on näytetty yleensä vain vasemmalla kädellä huitaistuja komediapoikasia. Mutta kun pari on tosissaan, jälki on mainiota: nyt Ron Howardin kanssa komediana, jossa draamakin on lähellä koko ajan, jossa ei pyritä hahatukseen, vaan hiljaiseen hymyyn elämän tosiasioissa, ja jossa Howardin taipumus ylisentimentaalisuuteen on pidetty aisoissa.
Ehkä syy on siinä, että kun neljän sukupolven (ikivanhasta matriarkasta 3-vuotiaaseen) yhteiseloa tarkastellaan vanhempien ja lasten kanssa, tekijöillä on kokemuksensa: USA:ssa on joku laskenut, että kirjoittajilla ja ohjaajalla oli tekoaikaan yhteensä 15 lasta.
Lähiöelämän peruspari on Gil ja Karen Buckman (Steve Martin, Mary Steenburgen) lapsineen, mutta mukana ovat myös Gilin isä Frank (Jason Robards), hänen äitinsä sekä Gilin ohella muutkin lapset: katkera eronnut Helen (Dianne Wiest), musta lammas Larry (Tom Hulce) sekä hiukan kahelin Nathan Merrickin (Rick Moranis) kanssa naimisissa oleva Susan (Harley Jane Kozak) ja niin edelleen.
Eniten saa huomiota isyys, eri tavoin: Gilille "laatuaika" on trauma, Nathanille haaste (mies lukee iltasatuina Kafkaa 3-vuotiaalle).
Hyvää näyttelijätyötä kautta linjan, hyvä käsikirjoitus ja sujuva filmi.